સાબરકાંઠા જિલ્લાના સિરામિક ઉદ્યોગોને પૂરો પડાતો ગેસના ભાવમાં એકાએક તોતિંગ ભાવ વધારો કરવામાં આવતા સિરામિક ઉદ્યોગ પર પ્રતિ મહિને ૩ કરોડથી વધુનો આર્થિક બોજ પડયો છે. જેના કારણે સાબરકાંઠા જિલ્લાનો સિરામીક ઉદ્યોગ વધુ એક વખત મંદીની ઝપેટમાં સપડાયો છે. જી.એસ.ટી. અને નોટબંધી બાદ ગેસના ભાવ વધારાના મામલે સિરામિક કંપનીઓના માલિકો આર્થિક સંકળામણનો અનુભવ કરી રહ્યા છે ત્યારે ગેસના ભાવમાં કરાયેલો વધારો તાત્કાલિક ઘટાડવાની સરકારમાં લેખિત અને મૌખિક રજૂઆત બાદ પણ કોઇ પરિણામ ન આવતા સિરામિક ઉદ્યોગોના માલિકોમાં અસંતોષ સાથે છૂપો આક્રોશ જોવા મળી રહ્યો છે.